Eldar Salihović

Eldar Salihović (født 17. juni 1999 i Pljevlja) er en montenegrinsk alpinist.

Han representerte Montenegro under Vinter-OL 2018 i Pyeongchang, hvor han ble nummer 64 i storslalåm, og han representerte Montenegro under Vinter-OL 2022, der han kom på 41.-plass i storslalåm og 42.-plass i slalåm.

Idrettskarriere 
Salihović deltok i sitt første FIS-renn i Bansko i Bulgaria i desember 2015, der han kom på 21.-plass i slalåm. Han deltok i Vinter-OL for ungdom 2016 på Hafjell Alpinsenter, og kom der på 33.-plass i storslalåm. Under Vinter-EYOF 2017 (European Youth Olympic Festival) kom han på tiendeplass i slalom og 19.-plass i storslalåm. Han kom på tiendeplass i slalåm under det montenegriske mesterskapet i alpint i 2017, som beste montenegriner, og han kom på 18.-plass i storslalåm, også her ble han beste montenegriner.

Han deltok i alpint under Vinter-OL 2018, og kom der på 64.-plass i storslalåm, men han fullførte ikke slalåmrennet. Under det nasjonale mesterskapet i alpint kom han på åttendeplass i slalåm, som beste utøver fra Montenegro, og han kom på tredjeplass i storslalåm, som beste montenegriner. Sesongen etter deltok han i sitt første VM, da han deltok i Ski-VM 2019 i Åre. Han kom der på 42.-plass i storslalåm, men fullførte ikke slalåmrennet. Han kom på tredjeplass i storslalåm i det makedonske mesterskapet i alpint, og han kom på andreplass i slalåm under det serbiske mesterskapet i alpint i 2019. I det montenegrinske mesterskapet kom han på tiendeplass i slalåm og sjuendeplass i storslalåm, og ble beste utøver fra Montenegro i begge disse øvelsene.

Han deltok ikke i noen internasjonale mesterskap i sesongen 2019/20, men deltok blant annet i det makedonske mesterskapet i alpint, der han kom på tredjeplass i slalåm og 13.-plass i storslalåm. Han deltok i slalåm og storslalåm under Ski-VM 2021, men fullførte ingen av disiplinene. Under det montenegrinske mesterskapet i alpint i 2021 kom han på 32.-plass i slalåm og 26.-plass i storslalåm, men ble beste utøver fra Montenegro i begge disipliner. 

Salihović representerte Montenegro under Vinter-OL 2022, og kom der på 41.-plass i storslalåm og 42.-plass i slalåm.

Referanser

Eksterne lenker 
 

Montenegrinske alpinister
Deltakere for Montenegro under Vinter-OL 2018
Alpinister under Vinter-OL 2018
Deltakere for Montenegro under Vinter-OL 2022
Alpinister under Vinter-OL 2022